**Avertisment**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prea mi-a nins și mi-a plouat, demult,

în copilăria mea cu nopți grozave

cântecul de moarte ca să-l mai ascult,

gândul să-l rotesc peste cadavre.

Colțul inimii să-l dau de trunchiuri

nu mai vreau, ci orizontu-nvins,

arcuit în pălmi și strâns mănunchiuri,

i l-am dat femeii mele, dinadins.

Mâna-ntinsă ca să strângă-o mână,

nu de sânge vreau să mi-o-nfior!

Mi-am lățit pe frunte-atâta lună

cât să mă încapă ochii tuturor.

Iar moriști de zvastici, zbârnâite,

glezna mea cu aripi dacă mi-o ațin,

le strivesc. Și-n apele-ntâlnite,

îmi clătesc călcâiul, de venin.